CELEX: E2013P0027
Language: fi
Date: 2013-12-17 00:00:00
Title: Héraðsdómur Reykjavíkurin 17. joulukuuta 2013 esittämä pyyntö saada EFTAn tuomioistuimelta neuvoa-antava lausunto asiassa Sævar Jón Gunnarsson v. Landsbankinn hf. (Asia E-27/13)

24.4.2014   
            
            
               FI
            
            
               Euroopan unionin virallinen lehti
            
            
               C 121/4
            
         Héraðsdómur Reykjavíkurin 17. joulukuuta 2013 esittämä pyyntö saada EFTAn tuomioistuimelta neuvoa-antava lausunto asiassa Sævar Jón Gunnarsson v. Landsbankinn hf.
   (Asia E-27/13)
   (2014/C 121/04)
   Héraðsdómur Reykjavíkur (Reykjavikin käräjäoikeus) on esittänyt 17. joulukuuta 2013 päivätyllä kirjeellä pyynnön saada EFTAn tuomioistuimelta neuvoa-antava lausunto asiassa Sævar Jón Gunnarsson vastaan Landsbankinn hf. Kirje saapui EFTAn tuomioistuimen kirjaamoon 17. joulukuuta 2013 ja koskee seuraavia kysymyksiä:
   
               1.
            
            
               Onko kulutusluotoista annetun neuvoston direktiivin 87/102/ETY (sellaisena kuin se on muutettuna direktiivillä 90/88/ETY ja direktiivillä 98/7/EY) mukaista, että kun lainsäädännön perusteella kuluttajahintaindeksiin sidottu luottosopimus on tehty ja luottomäärä tällöin muuttuu inflaation mukaan, luoton kokonaiskustannusten ja sopimusta tehtäessä kuluttajalle ilmoitettavan todellisen vuosikoron laskenta perustuu 0 prosentin inflaatioon eikä luottoa otettaessa tiedossa olleeseen inflaatioon?
            
         
               2.
            
            
               Onko kuluttajasopimusten kohtuuttomista ehdoista 5 päivänä huhtikuuta 1993 annetun neuvoston direktiivin 93/13/ETY mukaista, jos ETA-valtion lainsäädännössä on sallittua sisällyttää kuluttajasopimukseen määräyksiä, joiden mukaan luoton lyhennykset sidotaan ennalta määritettyyn indeksiin?
            
         
               3.
            
            
               Jos vastaus toiseen kysymykseen on, että kuluttajaluottojen lyhennysten sitominen indeksiin on direktiivin 93/13/ETY mukaista, kolmas kysymys on: rajoittaako direktiivi kyseisen ETA-valtion harkintavaltaa määritellä lainsäädännön tai hallinnollisten säännösten avulla tekijät, jotka aiheuttavat muutoksia ennalta määritettyyn indeksiin, sekä tavat, joilla näitä muutoksia mitataan?
            
         
               4.
            
            
               Jos vastaus kolmanteen kysymykseen on, että direktiivi 93/13/ETY ei rajoita kyseisen jäsenvaltion kolmannessa kysymyksessä tarkoitettua harkintavaltaa, neljäs kysymys on: pidetäänkö sopimusehtoa erikseen neuvoteltuna direktiivin 3 artiklan 1 kohdassa tarkoitetulla tavalla, kun a) velkakirjassa, jonka kuluttaja allekirjoittaa luoton ottaessaan, mainitaan, että hänen velvoitteensa on sidottu indeksiin ja hinnanmuutoksien laskemiseksi käytettävä perusindeksi on määritelty velkakirjassa, b) velkakirjaan liittyy lyhennysaikataulu, jossa näkyvät arvioidut ja eritellyt lyhennykset, jotka pitää suorittaa luoton eräpäivinä, ja aikataulussa todetaan, että nämä arviot voivat muuttua velkakirjan indeksiehdon mukaisesti ja c) sekä kuluttaja että luotonantaja allekirjoittavat lyhennysaikataulun samalla kun kuluttaja allekirjoittaa velkakirjan?
            
         
               5.
            
            
               Katsotaanko luottosopimuksen hinnanmuutosten laskemismenetelmän olevan esitetty kuluttajalle yksityiskohtaisesti direktiivin 93/13/ETY liitteessä olevan 2 kohdan d alakohdassa tarkoitetulla tavalla, kun olosuhteet ovat neljännessä kysymyksessä kuvatun kaltaiset?
            
         
               6.
            
            
               Onko ETA-sopimuksen sopimuspuolilla direktiivin 93/13/ETY 6 artiklan 1 kohtaa täytäntöönpannessaan mahdollisuus joko määrätä kansallisessa lainsäädännössä, että direktiivin 6 artiklan 1 kohdassa tarkoitetut kohtuuttomat sopimusehdot voidaan todeta kuluttajaa sitomattomiksi, tai määrätä kansallisessa lainsäädännössä, että mainitut ehdot ovat aina kuluttajaa sitomattomia?